

**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΠΑΙΔΕΙΑΣ, ΕΡΕΥΝΑΣ ΚΑΙ ΘΡΗΣΚΕΥΜΑΤΩΝ**

**ΠΕΡΙΦΕΡΕΙΑΚΗ ΔΙΕΥΘΥΝΣΗ**

**Π/ΘΜΙΑΣ & Δ/ΘΜΙΑΣ ΕΚΠΑΙΔΕΥΣΗΣ ΔΥΤΙΚΗΣ ΕΛΛΑΔΑΣ**

**ΥΠΗΡΕΣΙΑ ΔΙΟΙΚΗΤΙΚΗΣ & ΟΙΚΟΝΟΜΙΚΗΣ**

**ΥΠΟΣΤΗΡΙΞΗΣ - ΤΜΗΜΑ Α’**

2610362425
[ΠΔΕ Δυτικής Ελλάδας](http://pdede.sch.gr/)

**ΔΕΛΤΙΟ ΤΥΠΟΥ**

**Επίσημη έναρξη στις 31 Οκτωβρίου 2016 *της ευρωπαϊκής στρατηγικής συνεργασίας "EduWeb" Erasmus+ για τη σχολική εκπαίδευση, με συντονιστή την Περιφερειακή Διεύθυνση Εκπαίδευσης Δυτικής Ελλάδας***

Η Περιφερειακή Διεύθυνση Εκπαίδευσης Πρωτοβάθμιας και Δευτεροβάθμιας Εκπαίδευσης Δυτικής Ελλάδας (ΠΔΕΔΕ) φιλοξενεί στην Αγορά Αργύρη της Πάτρας, τη Δευτέρα 31 Οκτωβρίου 2016, την εναρκτήρια συνάντηση του ευρωπαϊκού project με κωδική ονομασία «EduWeb» και πλήρη τίτλο «**Combating Digital Exclusion: Children educate digitally illiterate adults in safe and creative web»**.

Το **EduWeb** έχει ως στόχο να ενισχύσει τη συνεργασία μεταξύ σχολείων και εκπαιδευτικών ιδρυμάτων / ινστιτούτων με σκοπό την **καταπολέμηση του ψηφιακού αποκλεισμού των ενηλίκων όσον αφορά στη χρήση του Διαδικτύου**. Στόχος είναι οι ίδιοι οι μαθητές να λειτουργήσουν ως εκπαιδευτές των ψηφιακά αναλφάβητων ενηλίκων μελών των οικογενειών τους, στην ασφαλή και δημιουργική χρήση του Διαδικτύου. Οι εταίροι που συμμετέχουν από το Ηνωμένο Βασίλειο, το οποίο κατετάγη ως η έκτη χώρα στον **Δείκτη Ψηφιακής Οικονομίας και Κοινωνίας (**Digital Economy Society Index - DESI) του 2016 [1], θα συνεισφέρουν τις καλές πρακτικές χρήσης και αξιοποίησης του Διαδικτύου, που θα προσαρμοστούν αναλόγως από τους εταίρους στην Ελλάδα, στη Βουλγαρία, στην Κύπρο και στην Ιταλία, συνεισφέροντας στην προσπάθεια των χωρών αυτών για καταπολέμηση του ψηφιακού αποκλεισμού των πολιτών τους, αλλά και στον ευρύτερο στόχο της Ευρωπαϊκής Ένωσης να καταστεί μία από τις πιο δυναμικές και ανταγωνιστικές οικονομίες της γνώσης στον κόσμο.

Προκειμένου να επιτευχθούν οι παραπάνω στόχοι, το **EduWeb** σκοπεύει να δημιουργήσει μία εκπαιδευτική πύλη για τη φιλοξενία και διάθεση του εκπαιδευτικού υλικού τόσο για αρχάριους όσο και για προχωρημένους χρήστες του Διαδικτύου. Επιπλέον, η πύλη θα παρέχει ένα περιβάλλον ηλεκτρονικής μάθησης, το οποίο θα χρησιμοποιηθεί για την on-line εκπαίδευση των εκπαιδευτικών (μαζί με το απαραίτητο υλικό), οι οποίοι με τη σειρά τους θα εκπαιδεύσουν στους μαθητές στην ασφαλή και δημιουργική χρήση του Διαδικτύου. Στο πλαίσιο αυτό, οι μαθητές από απλοί χρήστες του Διαδικτύου, θα γίνουν οι ίδιοι εκπαιδευτές των ενήλικων (και ειδικότερα των ηλικιωμένων) μελών των οικογενειών τους, συνδράμοντας στην καταπολέμηση του ψηφιακού αποκλεισμού των ευρωπαίων πολιτών μέσω πιο αποτελεσματικών και καινοτόμων διδακτικών και παιδαγωγικών μεθόδων.

Οι εταίροι του προγράμματος είναι:

* από την **Ελλάδα** η ΠΔΕΔΕ ως συντονιστής του έργου, το Ινστιτούτο Τεχνολογίας Υπολογιστών & Εκδόσεων (Ι.Τ.Υ.Ε.) «Διόφαντος» και το Πειραματικό Γυμνάσιο Πανεπιστημίου Πατρών,
* από την **Κύπρο** το Παιδαγωγικό Ινστιτούτο και το Λύκειο Αραδίππου,
* από τη **Μεγάλη Βρετανία** το Bournemouth University και το Ιsle of Portland Aldridge Community Academy,
* από την **Ιταλία** το Ufficio Scolastico Regionale per il Veneto και το Istituto Istruzione Superiore – EINAUDI - SCARPA και
* από τη Βουλγαρία το αρμόδιο Υπουργείο Νεολαίας και Αθλητισμού.

**Πληροφορίες για δημοσιογράφους**: Ο δείκτης DESI 2016 καταρτίστηκε με βάση δείκτες που αφορούν κατά κύριο λόγο το ημερολογιακό έτος 2015. Οι βαθμολογίες DESI κυμαίνονται από το 0 έως 1. Όσο υψηλότερη είναι η βαθμολογία τόσο καλύτερες είναι οι επιδόσεις της χώρας.

Όσον αφορά τον δείκτη DESI 2016, η **Ελλάδα** συγκαταλέγεται στην ομάδα των χωρών που παρουσιάζουν υστέρηση: χώρες με βαθμολογία χαμηλότερη από τον μέσο όρο της ΕΕ και των οποίων οι επιδόσεις εξακολούθησαν να αυξάνονται βραδύτερα απ’ ό,τι εκείνες της ΕΕ στο σύνολό της (σε σύγκριση με τον δείκτη DESI 2015). Άλλες χώρες που παρουσιάζουν υστέρηση είναι η **Βουλγαρία**, η **Κύπρος**, η Τσεχική Δημοκρατία, η Γαλλία, η Ουγγαρία, η Πολωνία και η Σλοβακία.